牛田鋪大雪
作者：劉克莊
朝代：宋

paragraphs: 暝色蟠空起，獰飈激地吹。
漸看雲布濩，稍有霰紛披。
蔌蔌初飄瓦，輕輕已點墀。
居人朝未覺，客子夜先知。
巧似莊嚴就，勻如剪刻爲。
充庭冰氏喜，縞戶染人疑。
灑密苔緘遍，擎多樹壓垂。
高峰迷頂踵，遠渡失津涯。
窘兔低蹲草，僵禽默墮枝。
馬難分牝牡，烏不辨雄雌。
倏忽斜還整，冥濛合又離。
半埋官路堠，亂打寺廊碑。
猛勢欺袍絮，寒光照鬢絲。
店荒敲盡閉，橋滑步尤危。
破釜羹霜菜，殘爐燎濕萁。
廢粧憐婦怯，露骭笑兒癡。
乍起毛皆蝟，深藏手亦龜。
犬驚鄰吠急，雞噤野鳴遲。
偏滯南轅路，翻思北戍時。
旌旗鳴鴈塞，刁斗亂鵝池。
呵筆堪飛檄，收燈可覆棋。
暮營蒙虎卧，曉獵臂鷹隨。
浴鐵成何事，披簑自一奇。
空山吟忍凍，窮巷齧充饑。
授簡悲才退，烘衣感氣衰。
稍欣茅瘴薄，已覺麥畦滋。
病怕村茶冷，愁嫌市酒醨。
带間三十韻，聊補昔人遺。